Ainult mõne näituse toome hulkadest moonutustest, mis hilisemad ümberkirjutajad kroonikas teinud. Kroonika Gruber-Hanseni redaktsioonis (Script. Rer. Livon. I) leiame 9,13: "Veram lucem, qui Christus est,  per solam fidem intuetur." Sõna "solam" on ümberkirjutaja lisanud. Läti Hendriku ajal ei huvitanud küsimus, kas üksi usu läbi õndsaks saadakse; küll huvitas see küsimus aga pea kogu Euroopat Lutheri reformatsiooni ajal, mil nende sõnade pärast määratuid (sõna)lahinguid löödi. Niisiis on selge: selle lisandi on teinud ümberkirjutaja peale refor­matsiooni 15. aastasaja lõpul või järgmise algul. Zamoiski kroonika ärakirjas ei leidu aga seda sõna "solam" - kroonika on vanem.